LEKSION 24
Paggapgapuan ti Pondo Para iti Sangalubongan a Trabahomi?
Kada tawen, agipabpablaak ken agiwarwaras ti organisasionmi iti ginasut a milion a Biblia ken dadduma pay a publikasion nga awan bayadna. Agibangbangon ken agmanmantenerkami kadagiti Kingdom Hall ken sanga nga opisina. Supsuportaranmi ti rinibu a Bethelite ken misionero, ken tumultulongkami no adda didigra. Isu a nalabit pampanunotem, ‘Paggapgapuan ngata ti pondoda?’
Saankami a mangal-ala iti apagkapullo, agpabpabayad, wenno agkolkolekta. Nupay dakkel ti magasto iti panangsuportarmi iti trabaho a panangasaba, saankami nga agur-ur-or iti kuarta. Nasurok a 100 a tawenen ti napalabas, kinuna ti maikadua a ruar ti magasin a Pagwanawanan a patienmi a supsuportaran ni Jehova ti trabahomi isu a “pulos a [saankaminto] a dumawat wenno agpakaasi iti tulong ti tao”—ket talaga a saanmi nga inaramid dayta!—Mateo 10:8.
Dagiti aktibidadmi ket supsuportaran ti boluntario a donasion. Adu ti mangap-apresiar iti trabahomi a panangisuro iti Biblia ken mangmangtedda iti donasion. Uray dagiti Saksi a mismo, maragsakanda a mangusar iti panawen, pigsa, kuarta, ken dadduma pay a sanikuada tapno maaramid ti pagayatan ti Dios iti intero a daga. (1 Cronicas 29:9) Kadagiti Kingdom Hall, asamblea, ken kombensionmi, adda dagiti kahon a pagitinnagan iti kontribusion ti amin a mayat a mangted iti donasion. Mabalin met ti mangted iti donasion babaen ti website-mi a jw.org. Kaaduanna, dagiti donasion ket inted dagiti saan a baknang, a kas iti inaramid ti napanglaw a balo nga inapresiar unay ni Jesus gapu ta nangipisok iti dua a sinsilio a bassit ti pategna iti pagitinnagan ti kontribusion ti templo. (Lucas 21:1-4) No kasta, mabalin a regular a “mangilasin” ti maysa a tao iti itedna a donasion sigun iti “inkeddeng ti pusona.”—1 Corinto 16:2; 2 Corinto 9:7.
Kombinsidokami nga itultuloy ni Jehova a tignayen ti puso dagidiay mayat a ‘mangpadayaw kenkuana iti napateg a bambanagda’ kas panangsuportar iti trabaho ti Pagarian tapno maibanag ti pagayatanna.—Proverbio 3:9.
Ania ti nakaidumaan ti organisasionmi iti dadduma a relihion?
Ania ti pakaus-usaran dagiti boluntario a kontribusion?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn